ราคาน้ำมัน WTI พุ่งแตะ 77 เหรียญ รับโอเปกพลัสยึดข้อตกลงการผลิต 
ราคาน้ำมัน WTI ปิดบวก 91 เซนต์ พุ่งแตะ 77 เหรียญ ขานรับโอเปกพลัสยึดมั่นข้อตกลงการผลิต โดยการเพิ่มกำลังการผลิตน้ำมันเพียง 400,000 บาร์เรล/วันในแต่ละเดือน จนถึงเดือนเม.ย.2565
5 ม.ค. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นใกล้แตะระดับ 77 ดอลลาร์ในวันอังคาร (4 ม.ค.2565) ขานรับกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติยึดมั่นตามข้อตกลงเดิม ในการประชุมนโยบายการผลิตซึ่งจัดขึ้นเมื่อวานนี้
สำหรับสัญญาน้ำมันดิบ WTI ส่งมอบเดือนก.พ. เพิ่มขึ้น 91 เซนต์ หรือ 1.2% ปิดที่ 76.99 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนก.พ. เพิ่มขึ้น 1.02 ดอลลาร์ หรือ 1.3% ปิดที่ 80 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 25 พ.ย. 2564
โดยสัญญาน้ำมันดิบพุ่งขึ้นหลังจากที่ประชุมกลุ่มโอเปกพลัสมีมติยึดมั่นตามข้อตกลงเดิมในการเพิ่มกำลังการผลิตน้ำมันเพียง 400,000 บาร์เรล/วันในเดือนก.พ. ตามที่ตลาดคาดการณ์ก่อนหน้านี้ โดยข้อตกลงเดิมซึ่งชาติสมาชิกโอเปกพลัสได้ทำร่วมกันในเดือนก.ค. 2564 ระบุว่า โอเปกพลัสจะเพิ่มกำลังการผลิตน้ำมัน 400,000 บาร์เรล/วันในแต่ละเดือน จนถึงเดือนเม.ย.2565
ทั้งนี้ โอเปกพลัสมีมติเพิ่มกำลังการผลิตดังกล่าว แม้ว่าสหรัฐและชาติพันธมิตรต่างกดดันให้โอเปกพลัสเพิ่มกำลังการผลิตมากกว่านี้ เพื่อชะลอการพุ่งขึ้นของราคาน้ำมัน
ส่วนการประชุมโอเปกพลัสครั้งต่อไปจะมีขึ้นในวันที่ 2 ก.พ.เพื่อพิจารณานโยบายการผลิตสำหรับเดือนมี.ค.
ขณะที่นักลงทุนจับตาการเปิดเผยตัวเลขสต็อกน้ำมันดิบจากสำนักงานสารสนเทศด้านการพลังงานของรัฐบาลสหรัฐ (EIA) ในวันนี้ เวลา 22.30 น.ตามเวลาไทย ขณะที่นักวิเคราะห์ในโพลสำรวจของสำนักข่าวรอยเตอร์คาดการณ์ว่า สต็อกน้ำมันดิบจะลดลงติดต่อกันเป็นสัปดาห์ที่ 6